Kohtuasi C‑169/15

Montis Design BV

versus

Goossens Meubelen BV

(eelotsusetaotlus, mille on esitanud Benelux Gerechtshof)

„Eelotsusetaotlus — Tööstus- ja kaubandusomand — Autoriõigus ja sellega kaasnevad õigused — Direktiiv 93/98/EMÜ — Artikli 10 lõige 2 — Kaitsetähtaeg — Kaitse Berni konventsiooni kohaldamisest tuleneva taastumise puudumine”

Kokkuvõte – Euroopa Kohtu (kolmas koda) 20. oktoobri 2016. aasta otsus

Õigusaktide ühtlustamine – Autoriõigus ja sellega kaasnevad õigused – Direktiiv 93/98 – Kaitsetähtajad – Kohaldamine enne 1. juulit 1995 lõppenud õiguste suhtes – Lubamatus – Nende õiguste kaitse Berni konventsiooni kohaldamisest tuleneva taastumise puudumine

(Nõukogu direktiiv 93/98, artikli 10 lõige 2 ja artikli 13 lõige 1)

Direktiivi 93/98 (autoriõiguse ja sellega kaasnevate õiguste kaitse tähtaja ühtlustamine) artikli 10 lõiget 2 koostoimes artikli 13 lõikega 1 tuleb tõlgendada nii, et direktiivis ette nähtud kaitsetähtajad ei kehti selliste autoriõiguste suhtes tarbekunsti teosele, mis olid riigisiseste õigusnormide kohaselt esmalt kaitstud, kuid enne 1. juulit 1995 lõppesid.

Seetõttu tuleb direktiivi 93/98 tõlgendada nii, et sellega ei ole vastuolus riigisisesed õigusnormid, mis esmalt nägid ette sellise teose kaitse autoriõiguste alusel, kuid hiljem nägid teatava formaalsuse täitmata jätmise tõttu ette nende õiguste lõpliku lõppemise enne 1. juulit 1995.

Direktiivi 93/98 sellist tõlgendust ei sea kahtluse alla asjaolu, et autoriõiguste lõppemine enne 1. juulit 1995 ei olnud nähtavasti kooskõlas Berni konventsiooni artikli 5 lõikega 2, mis näeb ette, et autoriõiguste omamine ja teostamine ei sõltu ühestki formaalsusest.

Liidu seadusandja on nimelt teinud valiku pidada direktiivi 93/98 artikli 10 lõikes 2 ette nähtud esimese tingimusega silmas teoseid ja kaitstavaid objekte, mis on 1. juulil 1995 kaitstud „autoriõigust või sellega kaasnevaid õigusi käsitlevate siseriiklike sätetega“. Sellest järeldub, et kõnealuse sätte eesmärk ega tagajärg ei ole määrata kindlaks tingimusi, mille esinemisel selline kaitse võis enne 1. juulit 1995 lõppeda; see küsimus on jäetud kohaldatavate riigisiseste õigusnormide lahendada.

Seoses direktiivi 93/98 artikli 10 lõikes 2 ette nähtud teise tingimusega, mille kohaselt selles direktiivis ette nähtud kaitsetähtaegu kohaldatakse kõigi teoste ja kaitstavate objektide suhtes, mis vastavad 1. juulil 1995 direktiivi 92/100 kohase kaitse kriteeriumidele, tuleb märkida, et see ei ole kohaldatav selliste tarbekunsti teoste suhtes, nagu on kõne all, sest nende suhtes ei kohaldata direktiivi 92/100, mis vastavalt selle artikli 2 lõikele 3 ei hõlma nende puhul rendi- ja laenutusõigust.

Seega ei ole täidetud kumbki direktiivi 93/98 artikli 10 lõikes 2 ette nähtud kahest alternatiivsest tingimusest.

Sellest tuleneb, et direktiivi 93/98 tuleb tõlgendada nii, et sellega ei ole vastuolus sellised õigusnorme kehtetuks tunnistavad riigisisesed õigusnormid, millel ei ole taastavat mõju ning millega loetakse autoriõigused tarbekunsti teosele lõplikult lõppenuks vaatamata sellele, et nende õiguste 1. juulile 1995 eelnev lõppemine ei ole Berni konventsiooni artikli 5 lõikega 2 kooskõlas.

(vt punktid 38, 39, 42–44, 46 ja resolutsioon)